Лъэщыр хабзэм тетщ, лIыгъэншэм Iулъхьэ Iех
Мазаем и 11-м КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм щIалэгъуалэ политикэмкIэ и департаментым «Коррупцэр — щIалэгъуалэм я нэкIэ», «ЩIалэгъуалэр Iулъхьэм и бийщ» зэпеуэхэм щытекIуахэр щагъэлъэпIащ.
КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Геккиев СулътIан зэIущIэр къыщызэIуихым Iулъхьэм и къуэпсхэр гъэгъуным щIалэгъуалэм я гуащIэ зэрыхалъхьэр и гуапэ зэрыхъур къыхигъэщащ. Езыр щылажьэ министерст- вэм къыбгъэдэкIыу Геккиевыр ехъуэхъуащ зэпеуэм щытекIуа ныбжьыщIэхэм.
ШколакIуэхэмрэ студентхэмрэ къыхалъхьа «ЩIалэгъуалэр Iулъхьэм и бийщ» зэпеуэм щытекIуахэмрэ къыхэжаныкIахэмрэ ягъэнаIуэри, щIыхь тхылъхэмрэ фэеплъ саугъэтхэмрэ иратащ.
«Коррупцэр — щIалэгъуалэм я нэкIэ» зэпеуэр Iыхьищу зэпыудауэ щытащ — аудиорекламэ, видеорекламэ, социальнэ унэтIыныгъэ зиIэ рекламэ зэмылIэужьыгъуэхэр гъэхьэзырын хуейт. ЩIэблэм Iулъхьэр зэрафIэикIагъэр лъэныкъуэ куэдкIэ къагъэлъэгъуащ. ЗэIущIэм кърихьэлIахэр ныбжьыщIэхэм я лэжьыгъэхэм нэIуасэ хуащIащ, Iулъхьэ зытым е къеIызыхым зегъэщIэжынымкIэ абыхэм къыхалъхьар Iэмал хъарзынэщ.
Зи лэжьыгъэр нэхъыфIу къалъытэу япэ увыпIэр зыхуагъэфэща Кочетов Олег зэпеуэр къызэзыгъэпэщахэмрэ я лэжьыгъэр къэзыпщытэу гугъу закъыдезыгъэхьахэмрэ фIыщIэ яхуищIащ.
ЩIалэгъуалэм ядэIэпыкъуа, щIэгъэкъуэн яхуэхъуа унафэщIхэри гулъытэншэу къагъэнакъым, абыхэми щIыхь тхылърэ фэеплъ саугъэткIэ я цIэр къраIуащ.
НыбжьыщIэхэм я лэжьыгъэ нэхъыфIхэр КъБР-м и хъыбарегъащIэ IэнатIэхэмкIэ, ИнтернеткIэ ягъэлъэгъуэну я мурадщ.
Щомахуэ Залинэ.
